3 หุ้นไก่แรงต่อเนื่อง รับข่าวเกาหลีใต้ไฟเขียวนำเข้าไก่สดแช่แข็งจากไทยในรอบ 12 ปี
3 หุ้นไก่แรงต่อเนื่อง รับข่าวเกาหลีใต้ไฟเขียวนำเข้าไก่สดแช่แข็งจากไทยในรอบ 12 ปี
21 พ.ย. 2559

ผู้สื่อข่าวรายงานว่าราคาหุ้น บริษัท จีเอฟพีที จำกัด (มหาชน) หรือ GFPT ณ เวลา 10.08 น. อยู่ที่ระดับ 14.90 บาท บวก 0.30 บาท หรือ 2.05%ด้วยมูลค่าซื้อขาย 20.28 ล้านบาท
ส่วนบริษัท เจริญโภคภัณฑ์อาหาร จำกัด (มหาชน) หรือ CPF  ณ เวลา 10.08 น. อยู่ที่ระดับ 28.25 บาท บวก 0.50 บาท หรือ 1.80%ด้วยมูลค่าซื้อขาย 305.26 ล้านบาท
ด้าน บริษัท ไทยฟู้ดส์ กรุ๊ป จำกัด (มหาชน) หรือ TFG ณ เวลา 10.08 น. อยู่ที่ระดับ 6.00 บาท บวก 0.15 บาท หรือ 2.56% ด้วยมูลค่าซื้อขาย 126.76 ล้านบาท
 
โดยบล. เอเซีย พลัส ระบุว่า จากกรณีเกาหลีใต้ไฟเขียวนำเข้าไก่สดแช่แข็งจากไทยตั้งแต่เดือน พ.ย.59 ซึ่งนับเป็นครั้งแรกในรอบ 12 ปี หลังจากไทยเกิดปัญหาไข้หวัดนก ถือเป็นเซนติเมนท์บวกต่อหุ้นกลุ่มส่งออกไก่ และให้น้ำหนักการลงทุนกลุ่มเกษตร-อาหาร “เท่าตลาด”
โดยจากประเด็นนี้ จะส่งผลให้เกิดเซนติเมนท์บวกต่อหุ้นกลุ่มส่งออกไก่ พร้อมกับกำหนดคำแนะนำ “ซื้อ” หุ้นบริษัท จีเอฟพีที จำกัด (มหาชน) หรือ GFPT ให้ราคาเป้าหมายที่ 19 บาท และหุ้นบริษัท เจริญโภคภัณฑ์อาหาร จำกัด (มหาชน) หรือ CPF ราคาเป้าหมาย 42 บาท รวมถึงแนะนำ “ซื้อเมื่อราคาอ่อนตัว” หุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ที่ราคาเป้าหมาย 5.50 บาท
ทั้งนี้ ทางเกาหลีใต้ไฟเขียวนำเข้าไก่สดแช่แข็งไทยครั้งแรกในรอบ 12 ปี ซึ่งทางกรมปศุสัตว์ได้รับแจ้งอย่างเป็นทางการจากประเทศเกาหลีใต้ว่าได้อนุญาตให้โรงงานผลิตเนื้อไก่สดแช่แข็งของไทยจำนวน 12 แห่ง ที่ผ่านการตรวจสอบจากทางการเกาหลีใต้
โดยจะสามารถส่งออกไก่สดแช่แข็งสู่เกาหลีใต้ได้ตั้งแต่วันที่ 9 พ.ย.59 นับเป็นครั้งแรกในรอบ 12 ปี ภายหลังจากที่ไทยเกิดปัญหาไข้หวัดนกในปี 2547 และทางการเกาหลีใต้มีกำหนดจะเข้ามาตรวจสอบโรงงานผลิตเนื้อไก่ไทยอีก 18 แห่งภายในกลางปี 2560 จึงนับเป็นข่าวดีสำหรับอุตสาหกรรมส่งออกไก่ไทยอีกระลอก หลังจากที่ญี่ปุ่นกลับมานำเข้าไก่สดแช่แข็งจากไทยในช่วงปลายปี 2556
 